หุ้นดีๆที่คุณเลือกได้
ทุกวันนี้การเลือกซื้อหุ้นดีๆ เพื่อเพิ่มมูลค่าให้พอร์ตการลงทุน บางคนดูที่ราคาหุ้นเพื่อหวังจับจังหวะราคาที่ดี ที่ สุด
13 ธ.ค. 2554

ทุกวันนี้การเลือกซื้อหุ้นดีๆ เพื่อเพิ่มมูลค่าให้พอร์ตการลงทุน บางคนดูที่ราคาหุ้นเพื่อหวังจับจังหวะราคาที่ดี ที่ สุด
โดย..สุรีรัตน์ สุรเดชะ 
หรือดูพื้นฐานของหุ้นด้วยการเปิดหาตัวเลขในงบการเงินและข้อมูลอัตราส่วนทางการเงินเพื่อพิจารณาความสามารถในการทำกำไรและความมั่นคงทางการเงินของบริษัท แต่การล้มของอดีตบริษัทยักษ์ใหญ่ เช่น Enron ซึ่งเกิดปัญหาการตกแต่งบัญชี ส่งผลให้ข้อมูลทางการเงินไม่ได้สะท้อนมูลค่าที่แท้จริงของกิจการ ดังนั้น การตัดสินใจลงทุนด้วยข้อมูลทางการเงินเพียงอย่างเดียวจึงไม่เพียงพอ 
การกำกับดูแลกิจการที่ดี สะท้อนสู่ผลตอบแทน
ผู้ลงทุนที่คาดหวังผลตอบแทนที่ยั่งยืนจากการลงทุนในหุ้นให้ความสำคัญกับการกำกับดูแลกิจการที่ดีมากขึ้นเรื่อยๆ สำหรับตลาดทุนไทยเองก็มีข้อมูลที่ช่วยวัดระดับคุณภาพในการกำกับดูแลกิจการ นั่นคือ ข้อมูลจากโครงการสำรวจการกำกับดูแลบริษัทจดทะเบียนไทย (CGR Corporate Governance Report Of Thai Listed Companies) ที่สำนักงาน ก.ล.ต. และตลาดหลักทรัพย์แห่งประเทศไทยให้การสนับสนุน โดยมีสมาคมส่งเสริมสถาบันกรรมการบริษัทไทย (Thai Institute of Directors : IOD) ทำการประเมินภาพรวมของการกํากับดูแลกิจการของบริษัทจดทะเบียนไทยโดยดูจากข้อมูลต่างๆ ที่บริษัทจดทะเบียนได้เปิดเผยไว้ต่อสาธารณชน เช่น คุณสมบัติกรรมการ ระบบควบคุมภายใน การเปิดเผยข้อมูลที่ถูกต้องและเชื่อถือได้ ไปจนถึงระบบป้องกันและตรวจสอบการใช้ข้อมูลภายในเพื่อประโยชน์ของผู้บริหาร ซึ่งเรื่องเหล่านี้หากมีการดำเนินการอย่างเหมาะสมก็จะสร้างความมั่นใจให้ผู้ลงทุนได้ว่าบริษัทที่เราไปลงทุนมีการกำกับดูแลกิจการที่ดี เชื่อถือได้ในระดับหนึ่ง
การเลือกลงทุนในหุ้นที่มีการกำกับดูแลกิจการที่ดี นอกจากจะส่งผลดีต่อการดำเนินธุรกิจโดยรวมแล้ว ยังเป็นโอกาสสร้างผลตอบแทนที่สูงขึ้นได้อีกด้วย ทั้งนี้ จากผลการศึกษาของ IOD ที่ได้จัดทำดัชนีชี้วัดที่รวมหุ้นกลุ่มที่ได้รับคะแนนในระดับ “ดีเลิศ” (5 ดาว) จากโครงการ CGR โดยสร้างเป็นพอร์ตการลงทุนจำลองขึ้นมา แล้วเก็บข้อมูลและคำนวณอัตราผลตอบแทนของดัชนีดังกล่าวเทียบกับ SET Index ระหว่างเดือน ม.ค. 2550ต.ค. 2553 พบว่าผลตอบแทนจากดัชนีหุ้นกลุ่ม 5 ดาว ให้ผลตอบแทนที่สูงกว่า SET Index เกือบ 1 เท่า เช่นเดียวกันกับข้อมูลจาก CLSA AsiaPacific Markets ในฮ่องกงที่ศึกษาความสัมพันธ์ระหว่างระดับคะแนนในการกำกับดูแลกิจการและผลตอบแทน ซึ่งพบว่าทุก 10 คะแนน CG ที่เพิ่มขึ้น สามารถสร้างผลตอบแทนได้สูงขึ้น 7%
น่าดีใจที่ระยะหลังมานี้บริษัทจดทะเบียนของไทยตื่นตัวในการปรับปรุงการกำกับดูแลกิจการกันอย่างมาก จนมีบริษัทที่ได้รับคะแนนดีมาก – ดีเลิศ (45 ดาว) มากขึ้นเรื่อยๆ จากปี 2549 มีจำนวน 71 บริษัท เพิ่มขึ้นเป็น 249 บริษัท ในปี 2553 ผู้ลงทุนจึงมีหุ้นชั้นดีให้เลือกได้หลากหลายมากขึ้น
สำหรับท่านที่อยากทราบว่าหุ้นที่มีอยู่ในพอร์ตได้คะแนนการกำกับดูแลกิจการอยู่ในระดับใด ก็สามารถดูได้จากบทวิเคราะห์หลักทรัพย์ของโบรกเกอร์ต่างๆ หรืออยากทราบรายละเอียดเกี่ยวกับการจัดอันดับและข้อมูลเกี่ยวกับการกำกับดูแลกิจการ ก็เข้าไปดูได้ที่เว็บไซต์ www.thaiiod.com ก็ได้
เมื่อจะเลือกกินอาหารอร่อย ก็อย่าลืมนึกถึงความสะอาด ไม่เช่นนั้นอาจเกิดอาการอาหารเป็นพิษได้ การลงทุนในหุ้นก็เช่นกัน หุ้นบางตัวที่ดูแล้วราคาน่าซื้อ ข้อมูลทางการเงินน่าประทับใจ แต่หากไม่ได้ดูไปถึงกระบวนการบริหารจัดการของบริษัท ก็อาจก่อปัญหาให้กับพอร์ตการลงทุนของคุณได้เช่นกัน ดังนั้นจะเลือกลงทุนครั้งใด เมื่อดูข้อมูลผลประกอบการแล้ว ก็อย่าลืมพิจารณาไปถึงการกำกับดูแลกิจการที่ดีด้วยนะคะ